洪承疇

**洪承疇**，字**亨九**，福建南安人。

## 破闖督遼
明萬曆四十四年進士，累遷陝西布政使參政。崇禎初，民軍大起，威宗以承疇能軍，遷延綏巡撫、陝西三邊總督，屢擊斬敵渠，加太子太保、兵部尚書，兼督河南、山、陝、川、湖軍務。時諸敵渠高迎祥最強，李自成屬焉，承疇與戰，敗績。威宗擢盧象升總理河北、河南、山、陝、川、湖軍務，令承疇專督關中，復與自成戰臨潼，大破之，迎祥就俘。自成號「闖王」，分道入四川，承疇與屢戰輒勝。自成還走潼關，承疇使總兵曹變蛟設伏邀擊，自成大敗，以十八騎走商洛，關中民軍略盡。

清太宗寇明，抵京師，威宗徵承疇入衛。明年春，移承疇總督薊、遼軍務，率秦兵以東，授變蛟東協總兵、王廷臣遼東總兵、白廣恩援剿總兵，與山海關馬科、寧遠吳三桂二鎮合軍；復命宣府楊國柱、大同王朴、密雲唐通各以其兵至：凡八總兵，兵十三萬，馬四萬，咸隸承疇。太宗師下大凌河，祖大壽入守錦州，松山、杏山、塔山三城相與為犄角。承疇至軍，威宗遣職方郎中張若麒趣戰，乃進次松山，國柱戰死，以山西總兵李輔明代。

## 師潰降清

六年八月，太宗自將御之，度松山、杏山間，自烏忻河南山至海，當大道立營。承疇及遼東巡撫邱民仰率諸將駐松山城北乳峰山，步兵分屯乳峰山至松山道中為七營，馬兵分屯松山東、西、北三方，戰敗，移步兵近松山城為營，复戰又敗。太宗誡諸將曰：「今夕明師其遁！」命諸軍當分地為汛以守，敵遁，視其眾寡，遣兵追擊，至塔山而止；分遣諸將截塔山、杏山道及桑噶爾寨堡，又自小凌河西直抵海濱，絕歸路。是夜三桂、樸、通、科、廣恩、輔明皆率所部循海引退，為清兵掩殺，死者不可勝計。承疇、民仰率將吏入松山城守，太宗移軍松山，議合圍。變蛟夜棄乳峰山寨，悉引所部馬步兵犯鑲黃旗汛地者一，犯正黃旗汛地者四，直攻御營，殊死戰，變蛟中創，奔還松山。三桂、樸引餘兵入杏山。太宗遣諸將為伏於高橋及桑噶爾寨堡，明兵自杏山出奔寧遠，遇伏，殪強半。三桂、樸僅以身免。承疇師十三萬，死五萬有奇，諸將潰遁，惟變蛟、廷臣以殘兵萬餘從。

城圍既合，太宗以敕諭承疇降。九月，太宗還盛京，命貝勒多鐸等留護諸軍。承疇悉眾突圍，攻鑲黃旗擺牙喇阿禮哈超哈，戰敗，不能出。十月，命肅郡王豪格、公滿達海駐松山。十二月，承疇聞關內援師且至，復遣將以兵六千夜出攻正紅旗及正黃旗蒙古營，戰敗，城閉不得入，強半降清兵。餘眾潰走杏山，道遇伏死。威宗初以楊繩武督師援承疇，繩武卒，以范志完代，皆宿留不進。明年二月，松山城守副將夏成德使其弟景海通款，以子舒為質。清兵夜就所守堞樹雲梯，阿山部卒班布里、何洛會部卒羅洛科先登，遂克其城，獲承疇、民仰、變蛟、廷臣及諸將吏，降殘卒三千有奇。太宗命殺民仰、變蛟、廷臣，而送承疇盛京。

太宗欲收承疇為用，命范文程諭降。承疇方科跣謾罵，文程徐與語，泛及今古事，梁間塵偶落，著承疇衣，承疇拂去之。文程遽歸，告太宗曰：「承疇必不死，惜其衣，況其身乎？」太宗自臨視，解所禦貂裘衣之，曰：「先生得無寒乎？」承疇瞠視久，歎之，乃叩頭請降。太宗大悅，即日賞賚無算，置酒陳百戲，諸將或不悅，曰：「上何待承疇之重也！」太宗進諸將曰：「吾曹櫛風沐雨數十年，將欲何為？」諸將曰：「欲得中原耳。」太宗笑曰：「譬諸行道，吾等皆瞽。今獲一導者，吾安得不樂？」

居月餘，都察院參政張存仁上言：「承疇歡然幸生，宜令薙發備任使。」五月，太宗御崇政殿，召承疇及諸降將祖大壽等入見。承疇跪奏言：「臣為明將兵十三萬援錦州，上至而兵敗。臣入守松山，城破被獲，自分當死，上不殺而恩育焉。今令朝見，臣知罪，不敢遽入。」太宗使諭曰：「承疇言誠是。爾時與我交戰，各為其主，朕豈介意？且朕所以戰勝明兵，遂克松山、錦州諸城，皆天也。天道好生，故朕亦恩爾。爾知朕恩，當盡力以事朕。朕昔獲張春，亦嘗遇以恩，彼不能死明，又不能事朕，卒無所成而死，爾毋彼若也！」承疇等乃入朝見，命上殿坐，賜茶。太宗語承疇曰：「朕觀爾明主，宗室被俘，置若罔聞。將帥力戰見獲，或力屈而降，必誅其妻子，否亦沒為奴。此舊制乎，抑新制乎？」承疇對曰：「舊無此制。邇日諸朝臣各陳所見以聞於上，始若此爾。」太宗因嘆謂：「君闇臣蔽，遂多枉殺。將帥以力戰沒敵，斥府庫財贖而還之可也，奈何罪其孥？其虐無辜亦甚矣！」承疇垂涕叩首曰：「上此諭真至仁之言也！」太宗還宮，命宴承疇等於殿上。宴畢，使大學士希福等諭曰：「朕方有元妃之喪，未躬賜宴。爾等勿以為意！」承疇等復叩首謝。威宗初聞承疇死，予祭十六壇，建祠都城外，與邱民仰並列。威宗將親臨奠，俄聞承疇降，乃止。承疇既降，隸鑲黃旗漢軍，然終太宗世，未嘗命以官。

## 經略江南

清順治元年四月，攝政王多爾袞復寇明，承疇從。及陷京師，命承疇仍以太子太保、兵部尚書兼右副都御史，同內院官佐理機務。旋與同官馮銓啟睿親王，復明內閣故事，題奏皆下內閣擬旨，分下六科，鈔發各部院。九月，清世祖至京師，與銓及謝升奏定郊廟樂章。二年，豫親王多鐸師攻江南。閏六月，命承疇以原官總督軍務，招撫江南各省，鑄「招撫南方總督軍務大學士」印，賜敕便宜行事。

是時明紹宗即位福建，其大學士黃道周率師道廣信、衢州向徽州，左僉都御史金聲家休寧，募鄉兵十餘萬屯績溪；諸宗姓高安王常淇保徽州，蘄水王術肸子常闒自號樊山王屯潛山、太湖間，由揾號金華王據饒州，誼石號樂安王、誼泐號瑞安王分屯溧陽、金壇、興化諸縣；荊本徹以舟師駐太湖，敗，復入崇明，皆為明守。承疇至官，招撫江南寧國、徽州，江西南昌、南康、九江、瑞州、撫州、饒州、臨江、吉安、廣信、建昌、袁州諸府。十月，遣提督張天祿，總兵卜從善、李仲興、劉澤泳等攻破績溪。十二月，進破道周於婺源，聲、道周見獲，皆不屈，送江寧殺之；總兵李成棟破崇明，本徹走入海，殺其將李守庫、徐君美。三年二月，遣總兵馬得功等擊破司空寨，斬守寨石應璉、應璧等五人，獲常闒。

承疇先事誅內應西溝池萬德華、郭世彥、尤琚等八十餘人。誼石等攻神策門，清兵出朝陽、太平二門，截誼石等後。乃啟神策門出城兵奮擊，破之，追及攝山，斬馘無算。承疇疏請還京，以江南未大定，不允，賜其妻白金百、貂皮二百。八月，征南大將軍貝勒博洛克金華，獲誼石。九月，誼泐复犯江寧，承疇出禦，追獲誼泐及所置經略韋爾韜、總兵楊三貫、夏含章。十二月，天祿搜婺源嚴杭山，獲常淇及所置監軍道江於東、職方司許文玠等。四年二月，從善及總兵黃鼎攻宿松，獲誼泐弟瑞昌王誼貴及所置軍師趙正；下饒州，獲由揾及其族人，並請命斬之，江南眾郡縣以次定。

明魯王以海轉徙浙、閩海中，號監國，明諸遺臣猶密與相聞。是年四月，明給事中陳子龍家華亭，陰受魯王官，謀集太湖潰兵舉事。承疇遣章京索布圖往捕，子龍投水死。是月，柘林游擊陳可獲諜者謝堯文，得魯王敕封承疇國公，江寧巡撫土國寶為侯；又得魯王將黃斌卿與承疇、國寶書；鎮守江寧昂邦章京巴山、張大猷以聞。遂獎巴山等嚴察亂萌，命與承疇會鞫諜者，別敕慰諭承疇。粵僧函可者，為明尚書韓日纘子，日纘於承疇為師生。函可將還裡，乞承疇畀以印牌護行出城，守者譏察笥中，得文字觸忌諱。巴山、張大猷以聞，承疇疏引咎，部議當奪職，乃貰之。承疇聞父喪，請解任守制，攝政王許承疇請急歸，命治喪畢入內院治事。六年，加少傅兼太子太傅，疏請定會推督、撫、提、鎮行保舉連坐法。得旨：「自後用督、撫、提、鎮，內院九卿咸舉所知。得人者賞，誤舉者連坐。」

八年閏二月，命管都察院左都御史。尋甄別諸御史為六等，魏琯等二十二人差用，陳昌言等二人內升，張煊等十一人外轉，王世功等十七人外調，降黜有差。煊疏劾吏部尚書陳名夏，因及承疇嘗與名夏及尚書陳之遴集火神廟，屏左右密議逃叛；承疇又嘗私送其母歸里。疏入，世祖方狩塞外，巽親王滿達海居守，集諸王大臣會鞫。承疇言：「火神廟集議，即議甄別諸御史定等差，非有他也。」並以送母未請旨引罪。名夏亦列辨，因坐煊誣奏，論死。未幾，世祖雪煊冤，黜名夏。因諭：「承疇火神廟集議，事雖可疑，難以懸擬；送母歸原籍未奏聞，為親甘罪，情尚可原。留任責後效。」九年五月，承疇聞母喪，命入直如故，私居持服，賜其母祭葬。九月，達賴喇嘛來朝，世祖將幸代噶，待喇嘛至入覲。承疇及大學士陳之遴疏諫，罷行，並遣內大臣索尼傳諭曰：「卿等以賢能贊密勿，有所見聞，當以時入告。朕生長深宮，無自洞悉民隱。凡有所奏，可行即行；縱不可行，朕亦不爾責也。」

## 勠力滅明

十月正月，調內翰林弘文院大學士。明昭宗即位肇慶，頻年轉戰，兵朁地蹙，至是居安隆所，雲南、貴州二省尚為明守。明將李定國、孫可望等四出鏖戰，南攻湖南諸州縣，東陷桂林，西據成都，兵連不得息。五月，世祖授承疇太保兼太子太師、內翰林國史院大學士、兵部尚書兼都察院右副都御史，經略湖廣、廣東、廣西、雲南、貴州等處地方，總督軍務兼理糧餉。敕諭撫鎮以下咸聽節制，攻守便宜行事。命內院以特假便宜條款詳列敕書，宣示中外；並以江西寇未盡，命承疇兼領，鑄「經略大學士」印授之。臨發，賜蟒朝衣、冠帶、鞾襪、松石嵌撒袋、弓矢、馬五、鞍轡二。

是歲孫可望劫昭宗，殺大學士吳貞毓等，方內訌。十二年六月，可望遣劉文秀攻常德，分兵使盧明臣、馮雙禮攻武昌、岳州。承疇、陳泰遣蘇克薩哈迎擊，破之。明臣墮水死。文秀、雙禮皆走貴州。十三年，考滿，加太傅，仍兼太子太師。李定國奉昭宗入雲南，湖廣無兵事。阿爾津議以重兵駐辰州，謀自沅、靖入滇、黔，承疇與異議。十四年，可望叛昭宗，舉兵攻雲南，與定國戰而敗；十一月，詣長沙降。時世祖已允承疇解任還京師養疴，至是命承疇留任，督所部與羅託等規取貴州，並命平西大將軍吳三桂自四川、征南將軍卓布泰自廣西分道入。

十五年正月，復命承疇與羅託會師常德，道沅州、靖州入貴州境，克鎮遠。三桂亦自重慶取遵義進攻開州、桐梓，以其師來會。承疇上疏籌軍食，言：「貴州諸府、州、縣、衛、所僅留空城，即有餘糧，兵過輒罄。惟省倉存米七千餘石、穀四千餘石，足支一月糧。臣所部兵，令分駐鎮遠、偏橋、興隆、清平、平越諸處。降兵暫駐三五日，改屯天柱、會同、黔陽諸縣及湖南沅州。四川兵駐遵義，廣西兵駐獨山，使分地就糧。聞信郡王大兵自六月初發荊州，需糧多且倍蓰。貴州山深地寒，收穫皆在九月。臣方遣吏勸諭軍民須納今歲秋糧之半，並檄下沅州運糧儲鎮遠，又令常德道府具布囊、椶套、木架、繩索，思南、石阡諸府、州、縣、衛、所及諸土司募夫役，具工糈，以赴軍興。」九月，授武英殿大學士。

信郡王多尼師至，駐平越楊老堡，承疇、三桂、卓布泰皆會，議多尼軍出中路，經關嶺鐵索橋至雲南省城，行一千餘裡；三桂軍自遵義經七星關，凡一千五百餘裡，先中路十日行；卓布泰以南寧方有寇，自貴州、廣西邊境平浪、永順壩、威透山，出安隆所、黃草壩、羅平州，凡一千八百餘裡，先四川兵十五日行。既定議，承疇還貴陽，與羅託駐守，遣提督張勇等從多尼軍。明將李定國等拒戰皆敗，昭宗奔永昌。十六年正月乙未，三路師會​​，陷雲南省城，昭宗奔緬甸。承疇如雲南，疏言：「雲南險遠，請如元、明故事，以王公坐鎮。」世祖以命三桂。

三月，承疇至雲南，疏言：「信郡王令貝子尚善及三桂等追剿至永昌、騰越。明將賀九義、李成爵、李如碧、廖魚、鄒自貴、馬得鳴輩收集潰兵，分遁元江、順寧、雲龍、瀾滄、麗江，處處窺伺。民間遭兵火，重以饑饉，近永昌諸處被禍更烈，週數百里杳無人煙，省城米價石至十三兩有奇。諸軍就糧宜良、富民、羅次、姚安、賓川、臨安、新興、澂江、陸涼諸處。上明察萬里，自有宸斷，俾邊臣得以遵奉。」疏入，世祖命戶部發帑三十萬，以十五萬賑兩省貧民，十五萬命承疇收貯，備軍餉不給。八月，承疇上疏言暫停進兵疏下議政王大臣會議，如所請。十月，以目疾乞解任，命回京調理。明年，三桂進兵攻緬甸，獲昭宗以歸。聖祖立，承疇乞致仕，予三等阿達哈哈番世職。康熙四年二月卒，追謚「**文襄**」。

## 考據

分類:明列傳
分類:清列傳